**ZMLUVA O NÁJME PODPERNÝCH STĹPOV VEREJNÉHO OSVETLENIA**

uzatvorená v zmysle ust. § 663 a nasl. zákona č. 40/1964 Zb. Občianskeho zákonníka

v znení neskorších predpisov (ďalej ako „zmluva“)

medzi účastníkmi:

**Názov: Obec Dolný Hričov**

Sídlo: Osloboditeľov 131/35, 013 41 Dolný Hričov

IČO: 00321257

V mene ktorej koná: Ing. Peter Zelník, starosta obce

Bankové spojenie: Prima banka a.s., Žilina

Číslo účtu: 0261873002/5600

IBAN: SK39 5600 0000 0002 6187 3002

BIC (SWIFT): KOMASK2X

Osoba oprávnená konať vo veciach zmluvy: Ing. Peter Zelník, starosta obce

e-mail: dolnyhricov@gmail.com

ďalej iba „prenajímateľ“

**Názov: Kinet s.r.o.**

Sídlo: Vápenická 310/18, 971 01 Prievidza

IČO: 36 668 940

DIČ: 2022232377

IČ DPH: SK2022232377

Zapísaná v: Obchodný register Okresného súdu Trenčín, Oddiel: Sro, Vložka č.: 17009/R

V mene ktorej konajú: Ing. Radim Greguš, konateľ

Ing. Pavol Harvaník, konateľ

Bankové spojenie: Tatra banka

Číslo účtu: 2621050755/1100

IBAN: SK56 1100 0000 0026 2105 0755

BIC (SWIFT): TATRSKBX

Osoba oprávnená konať vo veciach zmluvy: Ing. Marek Jelšík, generálny riaditeľ

Kontaktná osoba vo veciach technických: Dajana Hološková, úsek projekcie a inžinieringu

e-mail: [holoskova@kinet.sk](mailto:holoskova@kinet.sk), [info@kinet.sk](mailto:info@kinet.sk)

ďalej iba „nájomca“

**I.**

**Úvodné ustanovenia**

1. Prenajímateľ je výlučným vlastníkom podperných stĺpov verejného osvetlenia nachádzajúcich sa v obci Dolný Hričov, kat. územie Peklina.
2. Nájomca v súlade s predmetom svojho podnikania poskytuje, okrem iného, aj internetové a dátové služby v rozsahu voľných živností a je oprávnený na poskytovanie služieb v zmysle zákona č. 452/2021 Z.z. o elektronických komunikáciách v znení neskorších predpisov.

**II.**

**Predmet a účel zmluvy**

1. Predmetom zmluvy je nájom podperných stĺpov verejného osvetlenia vo vlastníctve prenajímateľa na účel umiestnenia a následnej prevádzky elektronickej komunikačnej siete nájomcu, prípojky pre telekomunikačné zariadenia a zriadenia NN a optickej prípojky (ďalej len „zariadenie nájomcu“) za podmienok uvedených v tejto zmluve.
2. Predmetom tejto zmluvy je záväzok prenajímateľa prenechať nájomcovi do užívania 15 podperných stĺpov verejného osvetlenia a zároveň povinnosť prenajímateľa strpieť nadzemné vedenie káblov zariadení nájomcu ponad pozemky vo vlastníctve prenajímateľa (ďalej ako „predmet nájmu“), Vyznačenie a nákres dotknutých podperných stĺpov verejného osvetlenia a dotknutých pozemkov prenajímateľa tvorí Prílohu č. 1, ktorá je neoddeliteľnou súčasťou tejto zmluvy.
3. Na základe tejto zmluvy je nájomca oprávnený využívať predmet nájmu výlučne na účel umiestnenia a prevádzky zariadení nájomcu (telekomunikačných zariadení určených na poskytovanie telekomunikačných služieb – pripojenia do siete internet a poskytovania internetových a dátových služieb).
4. Zmluvné strany sa dohodli, že predmet nájmu bude zo strany nájomcu použitý výlučne na účel uvedený v tejto zmluve; porušenie tejto povinnosti predstavuje dôvod na odstúpenie od tejto zmluvy zo strany prenajímateľa.
5. Pre účely tejto zmluvy sa podperným stĺpom verejného osvetlenia rozumie len tá časť podperného stĺpu, na ktorom bude umiestnené zariadenie nájomcu. Pre vylúčenie pochybností sa dodáva, že prenajímateľ neprenecháva nájomcovi do užívania celý podperný stĺp verejného osvetlenia, ale len tú časť, na ktorej bude namontované zariadenie nájomcu. Vo zvyšku je prenajímateľ oprávnený stĺp verejného osvetlenia naďalej riadne užívať.

**III.**

**Spôsob používania podperných stĺpov nájomcom – technické podmienky**

1. Nájomca sa zaväzuje, že predmet nájmu bude používať spôsobom, ktorý je obvyklý pre účel špecifikovaný v čl. II. zmluvy. Pri užívaní predmetu nájmu sa nájomca zaväzuje dodržiavať právne predpisy a technické normy platné na území SR, ktoré sú aplikovateľné na účel a predmet nájmu.
2. Prenajímateľ je povinný prenechať a počas celej doby trvania zmluvy udržiavať na vlastné náklady predmet nájmu v stave spôsobilom na jeho riadne užívanie v súlade s účelom užívania predmetu nájmu v zmysle čl. II. Zmluvy.

**IV.**

**Nájomné a platobné podmienky**

1. Na základe dohody zmluvných strán je výška nájomného za 1 ks podperného stĺpu verejného osvetlenia stanovená vo výške 1,- EUR/rok bez DPH. V nájomnom je zahrnutá aj odplata za strpenie vedenia káblov, vedení či prípojok ponad pozemky prenajímateľa v zmysle čl. II. ods. 2. zmluvy.
2. V prípade, ak nájomný vzťah podľa tejto zmluvy začína alebo končí v priebehu roka, bude nájomné v príslušnom kalendárnom roku vypočítané v alikvotnej čiastke podľa počtu začatých kalendárnych mesiacov trvania nájmu; prenajímateľovi patrí nájomné v plnej výške za každý aj začatý kalendárny mesiac trvania nájmu.
3. Nájomca sa zaväzuje uhrádzať nájomné vždy raz ročne, vopred na základe vystavenej faktúry prenajímateľom.
4. Zmluvné strany sa dohodli, že prvá faktúra nájomného bude vystavená prenajímateľom do 15. dňa mesiaca, v ktorom táto zmluva nadobudne účinnosť. Všetky ďalšie faktúry je prenajímateľ povinný vystaviť najneskôr do 28.01. príslušného kalendárneho roka.
5. Lehota splatnosti jednotlivých faktúr je vždy 14 dní odo dňa ich doručenia. Faktúra sa považuje za zaplatenú dňom pripísania úhrady na účet prenajímateľa. Zmluvné strany sa dohodli, že pri skončení nájmu vystaví prenajímateľ faktúru v alikvotnej čiastke najneskôr do 15 dní od ukončenia zmluvy. Ak sa nájomca dostane do omeškania so zaplatením nájomného v zmysle čl. IV. ods. 1 tejto zmluvy, môže prenajímateľ uplatniť voči nemu zmluvnú pokutu vo výške 0,05 % z dlžnej sumy za každý aj začatý deň omeškania.

**V.**

**Dĺžka trvania nájomného vzťahu a zánik zmluvy**

1. Táto zmluva sa uzatvára na dobu neurčitú.
2. Nájomný vzťah podľa tejto zmluvy zaniká:

* písomnou dohodou zmluvných strán,
* odstúpením od zmluvy ktoroukoľvek zo zmluvných strán,
* písomnou výpoveďou ktoroukoľvek zo zmluvných strán, aj bez uvedenia dôvodu, avšak s prihliadnutím na podmienky uvedené v čl. V. bode 7. tejto zmluvy.

1. Nájomca je oprávnený odstúpiť od zmluvy v prípade, ak mu bol predmet nájmu odovzdaný v stave nespôsobilom na plnenie účelu nájmu, resp. ak sa takto nespôsobilým stane kedykoľvek počas doby trvania zmluvy alebo ak prenajímateľ podstatným spôsobom poruší túto zmluvu.
2. Zmluvné strany za podstatné porušenie zmluvy považujú:
   1. ak nájomca bude užívať predmet nájmu v rozpore s podmienkami dohodnutými v tejto zmluve,
   2. ak si nájomca riadne nepreberie predmet nájmu do užívania alebo prenajímateľ riadne neodovzdá do užívania predmet nájmu v súlade s touto zmluvou,
   3. ak nájomca opakovane (2x a viac) poruší niektorú zo svojich povinností v zmysle tejto zmluvy, pričom nemusí ísť o porušenie totožnej povinnosti.
3. Prenajímateľ je oprávnený odstúpiť od zmluvy v prípade, ak nájomca podstatným spôsobom poruší ustanovenia tejto zmluvy alebo je v omeškaní s úhradou riadne vystavenej faktúry po dobu dlhšiu ako 14 dní odo dňa jej doručenia nájomcovi; odstúpeniu od zmluvy musí predchádzať doručenie písomného upozornenia na porušovanie zmluvy alebo neplnenie platobných povinností v rámci ktorého prenajímateľ upozorní nájomcu aj na možnosť ukončenia tejto zmluvy odstúpením, pokiaľ k náprave nedôjde ani v dodatočnej lehote, ktorá nemôže byť kratšia ako 90 dní.
4. Zmluvné strany sa dohodli na výpovednej lehote 6 mesiacov v prípade, ak výpoveď podáva nájomca a 60 mesiacov v prípade, ak výpoveď podáva prenajímateľ. Výpovedná lehota začína plynúť prvým dňom kalendárneho mesiaca nasledujúceho po kalendárnom mesiaci, v ktorom bola výpoveď druhej zmluvnej strane doručená; na doručovanie výpovede sa použije fikcia doručenia v zmysle záverečných ustanovení tejto zmluvy. Nájomný vzťah končí uplynutím výpovednej lehoty.
5. Pokiaľ má prenajímateľ zámer ukončiť zmluvu prostredníctvom výpovede v zmysle čl. V bodu 2. tejto zmluvy, je povinný o tomto zámere bezodkladne informovať nájomcu, ktorý vynaloží potrebné úsilie pre zabezpečenie umiestnenia zariadenia nájomcu na inú infraštruktúru (ďalej len „alternatívne umiestnenie zariadenia nájomcu“). Pokiaľ bude pre zabezpečenie infraštruktúry potrebnej na alternatívne umiestnenie zariadenia nájomcu nevyhnutné podanie ohlásenia stavebnému úradu alebo vydanie stavebného povolenia, je prenajímateľ oprávnený odoslať výpoveď nájomcovi až po tom, ako takéto stavebné povolenie nadobudlo právoplatnosť, resp. po tom, ako stavebný úrad nájomcovi písomné oznámi, že proti predmetu ohlásenia nemá námietky, pričom pre počítanie výpovednej lehoty sa uplatní aj v takomto prípade čl. V. bod 6. tejto zmluvy. V prípade, že nájomca prenajímateľovi písomne potvrdí, že o alternatívne umiestnenie zariadenia nájomcu nemá záujem, je prenajímateľ oprávnený odoslať výpoveď bezodkladne po takomto potvrdení zo strany nájomcu. Prenajímateľ sa zároveň zaväzuje poskytnúť nájomcovi potrebnú súčinnosť pre zabezpečenie alternatívneho umiestnenia zariadenia nájomcu.
6. Po skončení nájmu odstúpením je nájomca povinný protokolárne odovzdať predmet nájmu prenajímateľovi najneskôr do 120 kalendárnych dní od skončenia nájmu, v prípade výpovede najneskôr ku poslednému dňu výpovednej lehoty, pričom zároveň má povinnosť v tejto lehote demontovať na svoje náklady všetky svoje zariadenia z predmetu nájmu tak, aby predmet nájmu v deň jeho odovzdania prenajímateľovi bol v stave, v akom ho nájomca prevzal, s prihliadnutím na obvyklé opotrebenie, a v stave spôsobilom na jeho ďalšie užívanie. Odovzdanie predmetu nájmu sa musí uskutočniť za prítomnosti zástupcov oboch zmluvných strán, pričom o jeho priebehu sa spíše zápisnica, ktorú podpíšu zástupcovia oboch zmluvných strán.
7. Pokiaľ nájomca v lehotách podľa prechádzajúceho bodu svoje zariadenia z predmetu nájmu nedemontuje, je prenajímateľ oprávnený tieto zariadenia demontovať sám na náklady nájomcu. Prenajímateľ bezodkladne vyzve nájomcu, aby si demontované zariadenia prevzal v lehote do 30 dní, pričom náklady na skladovanie počas tejto lehoty znáša nájomca.
8. Prenajímateľ v prípade skladovania zariadenia nezodpovedá za škodu spôsobenú na zariadení nájomcu, ibaže by sa preukázalo, že postupoval s hrubou nedbanlivosťou alebo škodu zavinil samotný prenajímateľ.

**VI.**

**Práva a povinnosti zmluvných strán**

1. Nájomca je oprávnený a zaväzuje sa predmet nájmu užívať obvyklým spôsobom v súlade s účelom nájmu v zmysle čl. II. ods. 1 až 4 tejto zmluvy.
2. Nájomca nie je oprávnený prenechať predmet nájmu do užívania tretej osobe bez vopred udeleného písomného súhlasu prenajímateľa.
3. Nájomca je povinný, a zároveň sa zaväzuje, užívať predmet nájmu tak, aby na ňom nevznikla škoda. V prípade vzniku škody na predmete nájmu z dôvodov na strane nájomcu je nájomca v plnom rozsahu zodpovedný za túto škodu a je povinný ju bezodkladne nahlásiť prenajímateľovi a prípadne aj poskytnúť prenajímateľovi súčinnosť pri jej odstraňovaní.
4. Nájomca je povinný si pri montáži svojich zariadení a trasy telekomunikačného vedenia, ako aj pri ich užívaní a prevádzkovaní, počínať tak, aby nedošlo k ohrozeniu na zdraví, živote a majetku prenajímateľa ani tretích osôb a ani k obmedzeniu cestnej premávky na komunikáciách v okolí predmetu nájmu nad mieru potrebnú pre riadnu inštaláciu, prevádzku a údržbu zariadení nájomcu. Nájomca je taktiež povinný pri montáži, údržbe a prevádzkovaní dodržiavať všetky predpisy ohľadom BOZP a PO.
5. Nájomca nie je oprávnený vykonávať na stĺpoch verejného osvetlenia žiadne stavebné alebo iné práce bez predchádzajúceho písomného súhlasu prenajímateľa okrem tých, ktoré sú špecifikované v tejto zmluve alebo sú potrebné na plnenie účelu tejto zmluvy. Náklady na všetky prípadné úpravy znáša nájomca zo svojho, bez nároku na ich náhradu prenajímateľom, ibaže sa pre konkrétny prípad dohodne písomne inak.
6. Nájomca sa zaväzuje, že montážne a údržbové práce zariadení nájomcu budú vykonávať výlučne odborne spôsobilí zamestnanci nájomcu, resp. nájomcovi subdodávatelia s potrebnou odbornou spôsobilosťou, pričom prenajímateľ je oprávnený vyžadovať preukázanie tejto skutočnosti na základe príslušných dokladov.
7. V prípade, že montáž zariadení nájomcu si bude vyžadovať akékoľvek dodatočné povolenia, súhlasy či stanoviská orgánov verejnej moci alebo tretích osôb, je nájomca povinný ich mať zabezpečené ešte pred samotnou montážou a na výzvu prenajímateľa sa nimi kedykoľvek preukázať. Rovnako tak si je nájomca povinný zabezpečiť na vlastné náklady práva k majetku tretích osôb, ak budú na umiestnenie jeho vedení a zariadení potrebné.
8. Nájomca je zodpovedný za celkovú údržbu svojich zariadení počas celého trvania tejto zmluvy tak, aby neustále spĺňali najmä technické a bezpečnostné podmienky a nemohli ohroziť, príp. spôsobiť škodu na majetku, zdraví a živote tretích osôb a prenajímateľa. V prípade, ak nájomca ani po predchádzajúcej písomnej výzve prenajímateľa nezabezpečí bezodkladne údržbu svojich zariadení a vedenia, je prenajímateľ oprávnený odstúpiť od tejto zmluvy.
9. Prenajímateľ sa zaväzuje zabezpečovať riadnu údržbu a servis prenajatých stĺpov verejného osvetlenia počas celej doby trvania tejto zmluvy, a to v rozsahu potrebnom na ich nepretržitú technickú a prevádzkovú spôsobilosť tak, aby mohli slúžiť na plnenie účelu zmluvy. Prenajímateľ zodpovedá a znáša náklady za všetky opravy, úpravy, údržbu a technický stav prenajatých podperných stĺpov verejného osvetlenia, s výnimkou zariadení nájomcu inštalovaných na týchto stĺpoch a zároveň prenajímateľ je povinný nahradiť nájomcovi škodu, ktorá vznikne nájomcovi z dôvodu porušenia povinnosti prenajímateľa podľa tohto bodu zmluvy. Nájomca nenesie zodpovednosť za akékoľvek poruchy, vady alebo škody súvisiace s fyzickým stavom stĺpov, pokiaľ nevznikli jeho zavinením.

**VII.**

**Ostatné ustanovenia**

1. V prípade rekonštrukcie, úprav alebo výmeny predmetu nájmu je prenajímateľ povinný najmenej 3 mesiace vopred písomne alebo mailom na adresu uvedenú v záhlaví tejto zmluvy, oznámiť túto skutočnosť nájomcovi, tieto práce s nájomcom konzultovať a súčasne vynaložiť potrebné úsilie, aby práce na predmete nájmu mali čo najmenší dopad na plnenie účelu tejto zmluvy. Nájomca sa zaväzuje práce na predmete nájmu zo strany prenajímateľa strpieť a je povinný na vlastné náklady zabezpečiť v nevyhnutnom rozsahu demontáž a opätovnú montáž svojho zariadenia po ukončení rekonštrukcie alebo výmeny predmetu nájmu.
2. V prípade rušenia (trvalej demontáže) predmetu nájmu, resp. jeho časti, z dôvodov na strane prenajímateľa, je prenajímateľ povinný najmenej 36 mesiacov vopred písomne alebo mailom na adresu uvedenú v záhlaví tejto zmluvy oznámiť túto skutočnosť nájomcovi. Nájomca je povinný odstrániť svoje zariadenia z príslušných podperných stĺpov verejného osvetlenia do 36 mesiacov odo dňa doručenia písomného oznámenia podľa prvej vety tohto bodu, ak sa zmluvné strany písomne nedohodnú inak.
3. V prípade, ak dôjde k zmene predmetu nájmu (počtu prenajatých podperných stĺpov), zmluvné strany sa dohodli, že uzatvoria písomný dodatok k tejto Zmluve, v ktorom bude upravený predmet nájmu a s tým súvisiace zmeny. K dodatku sa pripojí aj nový náčrt a vyznačenie prenajatých podperných stĺpov, ktorý bude neoddeliteľnou súčasťou tejto zmluvy.
4. Prenajímateľ zodpovedá za vzniknuté poruchy alebo škody na zariadení nájomcu spôsobené prenajímateľom či poruchou alebo škodou na predmete nájmu, s výnimkou prípadov, kedy prenajímateľ objektívne preukáže, že poruchu zariadenia či škodu na zariadení nájomcu nezavinil. Prenajímateľ nezodpovedá za poruchy alebo škody na zariadení nájomcu vzniknuté v súvislosti s prevádzkou a údržbou predmetu nájmu; to neplatí, ak porucha alebo škoda vznikla z dôvodu na strane prenajímateľa.
5. Prenajímateľ vyhlasuje a zodpovedá za to, že prenajímané podperné stĺpy verejného osvetlenia boli vybudované v súlade s platnými právnymi predpismi Slovenskej republiky, najmä v súlade s platnými stavebnými predpismi, ako aj v súlade s príslušnými vykonávacími predpismi, technickými normami a ostatnou relevantnou legislatívou platnou v čase ich výstavby. Prenajímateľ zároveň prehlasuje, že disponuje všetkými potrebnými povoleniami a dokladmi preukazujúcimi zákonnosť a riadnosť vybudovania týchto stavieb. Prenajímateľ je povinný nahradiť nájomcovi škodu, ktorá vznikne nájomcovi z dôvodu, že prehlásenia prenajímateľa podľa bodu zmluvy sa ukážu ako nepravdivé.

**VIII.**

**Záverečné ustanovenia**

1. Táto zmluva nadobúda platnosť dňom jej podpisu obomi zmluvnými stranami. Účinnosť nadobúda táto zmluva dňom nasledujúcim po dni jej zverejnenia v súlade s § 47a Občianskeho zákonníka.
2. Táto zmluva je vyhotovená v dvoch rovnopisoch, z ktorých každý má účinnosť originálu, a z ktorých každá zo zmluvných strán dostane po jednom vyhotovení.
3. Akékoľvek spory, ktoré vzniknú na základe tejto zmluvy alebo v súvislosti s ňou sú oprávnené riešiť príslušné súdy v Slovenskej republike.
4. Táto zmluva obsahuje úplnú dohodu medzi zmluvnými stranami ohľadne predmetu zmluvy ku dňu jej podpísania a ruší všetky predchádzajúce dojednania a zmluvy uzatvorené v akejkoľvek podobe a forme medzi zmluvnými stranami, ktoré sa týkajú predmetu tejto zmluvy.
5. Ak by sa niektoré z ustanovení tejto zmluvy z akéhokoľvek dôvodu stalo alebo ukázalo ako neplatné, neúčinné alebo nevykonateľné, s výnimkou tých ustanovení, ktoré nemôžu byť oddelené od zvyšnej časti zmluvy z dôvodu jej povahy, predmetu, alebo okolností, za ktorých bola táto zmluva uzavretá, ostávajú ostatné ustanovenia tejto zmluvy, ktoré nie sú neplatné, neúčinné alebo nevykonateľné, v platnosti a účinnosti. Namiesto neplatného, neúčinného alebo nevykonateľného ustanovenia sa na vzťahy zmluvných strán upravené touto zmluvou budú aplikovať ustanovenia právnych predpisov Slovenskej republiky, ktoré čo možno najviac zodpovedajú úmyslu zmluvných strán prejavenému pri podpisovaní zmluvy.
6. Ak podľa ustanovení tejto zmluvy má niektorá zo zmluvných strán povinnosť alebo oprávnenie doručiť písomnosť druhej zmluvnej strane, alebo ak takáto povinnosť alebo oprávnenie vyplýva zmluvnej strane z právneho predpisu, bude takáto písomnosť doručovaná doporučeným listom alebo osobne zmluvnými stranami na adresy zmluvných strán uvedené v tejto zmluve. Ak zmluvná strana odmietne prevzatie takto doručovanej písomnosti, alebo ak takáto písomnosť bude vrátená odosielateľovi, bude sa považovať za doručenú uplynutím tretieho dňa od jej odoslania, a to aj v prípade, ak sa adresát o doručovaní nedozvedel. V prípade osobného doručovania sa za deň odoslania považuje deň, keď preukázateľne došlo k úkonu osobného doručovania. Každá zmluvná strana je povinná bezodkladne informovať druhú zmluvnú stranu o zmene údajov na doručovanie písomností. Porušenie povinnosti podľa predchádzajúcej vety je na ťarchu zmluvnej strany, ktorá svoju povinnosť porušila.
7. Zmluvné strany prehlasujú, že sú oprávnené plniť práva a povinnosti podľa tejto zmluvy, túto zmluvu neuzatvárajú v tiesni ani za nápadne nevýhodných podmienok, ich vôľa je slobodná a vážna, prejavy vôle sú určité a zrozumiteľné. Zmluvné strany rovnako prehlasujú, že sa s obsahom tejto zmluvy oboznámili, rozumejú mu a súhlasia s ním, na znak čoho ju podpisujú.
8. Neoddeliteľnou súčasťou tejto zmluvy je Príloha č. 1: Nákres a špecifikácia predmetu nájmu

|  |  |
| --- | --- |
| Prenajímateľ: | Nájomca: |
| V Dolnom Hričove, dňa \_\_\_\_\_\_\_\_\_\_\_\_\_\_\_\_\_\_\_\_ | V Prievidzi, dňa \_\_\_\_\_\_\_\_\_\_ |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| **Obec Dolný Hričov**  Ing. Peter Zelník  starosta obce | **Kinet s.r.o.**  Ing. Marek Jelšík  Generálny riaditeľ |

**Príloha č. 1**

Zoznam užívaných stĺpov

|  |
| --- |
| VO\_033 |
| VO\_034 |
| VO\_035 |
| VO\_036 |
| VO\_037 |
| VO\_038 |
| VO\_039 |
| VO\_040 |
| VO\_041 |
| VO\_042 |
| VO\_043 |
| VO\_044 |
| VO\_045 |
| VO\_046 |
| VO\_047 |